**Vállalkozási szerződés**

2.SZÁMÚ MÓDOSÍTÁS

1. RÉSZ VÖRÖSMARTY UTCA KERÉKPÁRÚT ÉPÍTÉSI MUNKÁI

Létrejött egyrészről

**Hévíz Város Önkormányzat**

Székhely: 8380 Hévíz Kossuth Lajos utca 1.

Törzskönyvi azonosító: 734378

Adószám: 15734374-2-20

Bankszámlaszám: 11749039-15432429

bankszámlát vezető: OTP Bank Nyrt.

Képviselő: Papp Gábor polgármester

mint **megrendelő** (a továbbiakban: Megrendelő),

másrészről a(z)

**Fitotron System Kft.**

Székhely: 8360 Keszthely, Erzsébet királyné u. 60.

Cégjegyzékszám: 20-09-062637

Adószám: 11355256-2-20

Nyilvántartási száma: 33A13559

Bankszámlaszám: 11749039-20066387

Bankszámlát vezető: OTP Bank Nyrt.

Képviselő: Borsos Pál Balázs ügyvezető

mint **vállalkozó** (a továbbiakban: Vállalkozó), a Megrendelő és a Vállalkozó a továbbiakban, további együttes említésük esetén: Szerződő Felek vagy Felek között, az alulírott helyen és napon, az alábbiak szerint:

**Preambulum**

A Szerződő Felek egymással 2020. január 14-én vállalkozási szerződést kötöttek „Hévíz Városának fenntartható közlekedésfejlesztése” című, TOP-3.1.1-15-ZA1-2016-00007 azonosítószámú projektben a Megrendelő közigazgatási területéhez tartozó Hévíz „VÖRÖSMARTY UTCA KERÉKPÁRÚT ÉPÍTÉSI MUNKÁI” tárgyában (továbbiakban: eredeti szerződés). A vállalkozási szerződés 2021. március 31-én lépett hatályba.

Felek a köztük létrejött eredeti vállalkozási szerződést 2022. január 19-én módosították (1. számú szerződés módosítás), amelyben a teljesítési véghatáridőt 2022. február 26-ig meghosszabbították.

**I. A 2. számú szerződés-módosítás tartalma**

1.) A Felek az 1. számú szerződés módosítással megállapított, módosított teljesítési véghatáridő lejártától – vagyis 2022. február 26-tól – számított további 152 nappal meghosszabbítják a teljesítési határidőt. Erre tekintettel a Felek a szerződés teljesítésének időtartamát mindösszesen a szerződés hatályba lépésétől számított 484 napban határozzák meg. A szerződés teljesítésének véghatárideje: 2022. július 28.

2.) Megrendelő jelen szerződés-módosítás aláírásával megrendeli, Vállalkozó elvállalja a vállalkozási szerződés VII.11. pontja alapján az előre nem látható műszaki szükségességből felmerült pótmunka elvégzését, nettó 2.996.301,-HUF vállalkozói díjért.

**II. A 2. számú szerződés módosítás indokai**

3.) Jelen szerződés módosítás 1.) pontjában meghatározott határidő hosszabbítás tekintetében:

a.) Beton csapadékcsatorna-cső szállítási késedelme

Az 1. sz. szerződésmódosításban részletezett okok miatt Vállalkozónak az azonnal beszerezhető PVC cső (2. mell.) helyett beton csöveket kellett megrendelnie. A beton csöveket Vállalkozó 2021.08.12-én megrendelte (1. mell.). A megrendelést a gyártó azonnal nem tudta teljesíteni. A gyártó tájékoztatása alapján a beton csövek szállítására 2021 szeptember-november hónapban kerül sor, emiatt Vállalkozó 2021.08.13-án akadályt közölt (3. mell.). A csapadék csatorna építéséhez szükséges csövek és csőelemek szállítása 2021.11.15-én megtörtént (4. mell.), melyet Vállalkozó szállítólevéllel igazolt. Így az akadályoztatott időtartam a 2021.08.13. és 2021.11.15. között eltelt idő, számszerűen 94 nap.

b.) Időjárás

Vállalkozó 2021.12.19-én akadályt közölt (5. mell.), miszerint az ivóvíz vezeték műanyag csöveinek hegesztési technológiája 5 °C alatti időben nem végezhető. Vállalkozó az építési naplóval összhangban kimutatta, hogy az akadályközlésétől a 2. sz. szerződésmódosításhoz szükséges dokumentumok összeállításáig hány olyan időjárású nap volt, amelynek során a csapadékcsatorna építését nem akadályozták az időjárási körülmények (6. mell.). Az adott időszakban a többi - csapadékcsatorna építésére nem alkalmas – napok száma 43 nap.

c. Gerinc vezeték süllyesztése

Vállalkozó a feltárások során tapasztalta, hogy az utca keleti oldalán a meglévő bekötések nem az előírt mélységben találhatók, emiatt az új csapadékvíz csatorna gerince a terv szerinti magasságon a meglévő bekötésekkel ütközik. A csatorna megépíthetősége azonban biztosítható a tervezett csővezeték átlagosan 50 cm-el mélyebbre történő fektetésével. Ez azonban Vállalkozó számára pótmunkát jelent és több időt vesz igénybe. Vállalkozói kimutatás szerint a csapadékcsatorna süllyesztett kialakítása plusz 15 napot vesz igénybe, amelyet a műszaki ellenőr arányosnak ítélt (7. mell.).

4.) Jelen szerződés módosítás 2.) pontjában meghatározott pótmunka igény tekintetében:

A Vállalkozó a feltárások során tapasztalta, hogy az utca keleti oldalán a meglévő bekötések az előírt mélységnél mélyebben találhatók, emiatt az új csapadékvíz csatorna gerince a terv szerinti magasságon nem építhető meg, mivel ebben az esetben a meglévő (pl. földgáz) bekötésekkel ütközne. A csatorna megépíthetősége azonban biztosítható a tervezett csővezeték átlagosan 50 cm-rel mélyebbre történő fektetésével. Ez a Vállalkozó számára több munkát jelent, mely előre nem volt látható, és műszaki szükségessége fennáll, így pótmunkának minősül. A Vállalkozó ajánlatában szereplő mennyiségek megfelelnek a műszakilag szükséges mértéknek, továbbá az ajánlatában szereplő egységárakat – az „ÖN” Összevont Építőipari Normarendszer szerint számítva – 4 530 Ft/óra és 5 118 Ft/óra közötti nettó rezsióradíjjal alakította ki. Figyelembe véve, hogy az 56/2021. (XI. 19.) ITM rendeletben 2021. évre meghatározott minimális nettó rezsióradíj mértéke 4 530 Ft/óra, a Vállalkozó összesen nettó 2.996.301,-HUF összegű árajánlata a piaci feltételeknek megfelel. Vállalkozói kimutatás szerint a csapadékcsatorna süllyesztett kialakítása plusz 15 napot vesz igénybe, amely szükséges és arányos többlet időráfordítást jelent.

**III. A 2. számú szerződés módosítás jogcíme**

4.) Alulírott szerződő felek megállapítják, hogy az előzőek szerinti szerződés-módosítás a Kbt. 141. § (4) c.) pontján alapul:

ca.) a módosítást olyan körülmények tették szükségessé, amelyeket az ajánlatkérő kellő gondossággal eljárva nem láthatott előre, mivel a tárgyi módosítást indokló körülmények jövőbeli bekövetkezéséről az ajánlatkérőnek nem volt tudomása és arra nem is számíthatott,

cb.) a módosítás nem változtatja meg a szerződés általános jellegét, mivel a közbeszerzés tárgya, egyéb teljesítési feltételek változatlanok maradnak,

cc.) az ellenérték növekedése nem haladja meg az eredeti szerződés értékének 50%-át, mivel az eredeti szerződés értékének 50 %-a nettó 84.001.134,5,-HUF, a megrendelt pótmunka értéke pedig nettó 2.996.301,-HUF.

Jelen szerződés módosítással nem szabályozott kérdések tekintetében a módosított vállalkozási szerződés rendelkezései az irányadók.

A módosított szerződés és jelen szerződés-módosítás közötti ellentmondás esetén jelen szerződés módosítás az irányadó.

Jelen szerződés módosítást a felek elolvasás, értelmezés és megértés után, mint akaratukkal mindenben egyezőt négy eredeti példányban írták alá.

|  |  |
| --- | --- |
| Hévíz, 2022. ……………… „….”  ……………………………………..  **Hévíz Város Önkormányzat**  képv.: Papp Gábor, polgármester  - Megrendelő - | Hévíz, 2022. ………… „…..”  …………………………………………  **Fitotron System Kft.**  képv.:Borsos Pál Balázs, ügyvezető  - Vállalkozó - |